CELEX: 32018D1213(01)
Language: mt
Date: 2018-12-06 00:00:00
Title: Deċiżjoni ta’ Implimentazzjoni tal-Kummissjoni tas-6 ta’ Diċembru 2018 dwar il-pubblikazzjoni tal-applikazzjoni għar-reġistrazzjoni ta’ isem, imsemmija fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill, f’Il-Ġurnal Uffiċjali tal-Unjoni Ewropea — “Странджански манов мед” (Strandzhanski manov med)/“Maнов мед от Странджа” (Manov med ot Strandzha) (DOP)

13.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 449/11
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-6 ta’ Diċembru 2018
         dwar il-pubblikazzjoni tal-applikazzjoni għar-reġistrazzjoni ta’ isem, imsemmija fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill, f’Il-Ġurnal Uffiċjali tal-Unjoni Ewropea
         
         “Странджански манов мед” (Strandzhanski manov med)/“Maнов мед от Странджа” (Manov med ot Strandzha) (DOP)
         (2018/C 449/04)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(a) tiegħu,
         Billi:
         
                     (1)
                  
                  
                     Bi qbil mal-Artikolu 49(4) tar-Regolament (UE) Nru 1151/2012, il-Bulgarija bagħtet applikazzjoni għall-protezzjoni tal-isem “Странджански манов мед” (Strandzhanski manov med)/“Maнов мед от Странджа” (Manov med ot Strandzha) lill-Kummissjoni.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni eżaminat dik l-applikazzjoni u kkonkludiet li din tissodisfa l-kundizzjonijiet stabbiliti f’dak ir-Regolament.
                  
               
                     (3)
                  
                  
                     Biex ikunu jistgħu jitressqu l-avviżi ta’ oppożizzjoni bi qbil mal-Artikolu 51 tar-Regolament (UE) Nru 1151/2012, jenħtieġ li d-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) ta’ dak ir-Regolament għall-isem “Странджански манов мед” (Strandzhanski manov med)/“Maнов мед от Странджа” (Manov med ot Strandzha) jiġu ppubblikati f’Il-Ġurnal Uffiċjali tal-Unjoni Ewropea,
                  
               IDDEĊIDIET DAN LI ĠEJ:
         
            Artikolu uniku
            Id-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem “Странджански манов мед” (Strandzhanski manov med)/“Maнов мед от Странджа” (Manov med ot Strandzha) (DOP) jinsabu fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għar-reġistrazzjoni tal-isem imsemmi fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-6 ta’ Diċembru 2018.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            DOKUMENT UNIKU
            
               “СТРАНДЖАНСКИ МАНОВ МЕД” (STRANDZHANSKI MANOV MED)/“MAНОВ МЕД ОТ СТРАНДЖА” (MANOV MED OT STRANDZHA)
            
            
               Nru tal-UE: PDO-BG-02306 — 12.4.2017
            
            
               DOP ( X ) IĠP ( )
            
            1.   Isem/ismijiet
            
            “Странджански манов мед” (Strandzhanski manov med)/“Maнов мед от Странджа” (Manov med ot Strandzha)
            2.   Stat Membru jew pajjiż terz
            
            Il-Bulgarija
            3.   Deskrizzjoni tal-prodott agrikolu jew tal-oġġett tal-ikel
            
            3.1.   
                  Tip ta' prodott
               
            
            Klassi 1.4. Prodotti oħrajn li joriġinaw mill-annimali (bajd, għasel, diversi prodotti mill-ħalib għajr butir, eċċ.)
            3.2.   
                  Deskrizzjoni tal-prodott li għalih japplika l-isem f'(1)
               
            
            Il-prodott imsejjaħ “Strandzhanski manov med” huwa għasel magħmul min-naħal tal-għasel mis-sekrezzjonijiet tal-partijiet ħajjin tal-pjanti u mill-eskrementi tal-insetti li jerdgħu l-pjanti li jiġbor in-naħal, u li mbagħad iħallathom ma' sustanzi speċifiċi tiegħu, jaħżinhom, inixxifhom, u jiddepożitahom fiċ-ċelloli tax-xehda biex jimmaturaw, fiż-żona ġeografika msemmija fil-punt 4. Il-prodott “Strandzhanski manov med” huwa magħmul mis-sekrezzjonijiet tal-qtar tal-għasel tas-siġar ta' ċerti insetti u mis-sugu tal-ġandar tal-ballut, li jinġabar min-naħal.
            
               Karatteristiċi organolettiċi:
            
            Esterni: opak, kemxejn ikanġi, mingħajr traċċi ta' duqqajs jew ta' xi polpa mekkanika oħra, u mingħajr sinjali ta' fermentazzjoni.
            Kulur: kannella jew kannella skur sa iswed, bi sfumatura ħadra. Wara l-kristallizzazzjoni, il-kulur jista' jinbidel għal kannella ċar jew għall-griż.
            Konsistenza: massa sfiqa, ġierja, semikristallizzata jew kristallizzata.
            Togħma: ħelwa, kemxejn aċiduża u morra.
            Riħa: ta' frott mixwi u ta' karamella.
            
               Rekwiżiti għall-kompożizzjoni tal-għasel:
            
               Karatteristiċi fiżiċi u kimiċi:
            
            
                        kontenut ta' fruttożju u ta' glukożju
                     
                     
                        mhux inqas minn 45 g/100 g
                     
                  
                        kontenut ta' sukrożju
                     
                     
                        mhux iktar minn 5 g/100 g
                     
                  
                        kontenut ta' ndewwa
                     
                     
                        mhux iktar minn 19 %
                     
                  
                        kontenut mhux solubbli fl-ilma
                     
                     
                        mhux iktar minn 0,1  g/100 g
                     
                  
                        konduttività elettrika
                     
                     
                        trid tkun ta' iżjed minn 0,95  mS/cm
                     
                  
                        aċidità ħielsa
                     
                     
                        mhux iktar minn 50 milliekwivalenti ta' aċidu għal kull 1 000  g
                     
                  
                        attività dijastatika
                     
                     
                        aktar minn 12-il unità Schade wara li jinkiseb
                     
                  
                        kontenut ta' idrossimetilfurfural (HMF)
                     
                     
                        mhux aktar minn 10 mg/kg wara li jinkiseb l-għasel
                     
                  Il-prodott “Strandzhanski manov med” jintgħaraf mill-għasel magħmul min-nektar prinċipalment mill-konduttività elettrika għolja tiegħu minħabba li fih aktar mikronutrijenti, kif ġej: potassju (bejn 1 568 u 1 676 mg/kg), manjeżju (bejn 149 u 169 mg/kg), litju (bejn 0,11 u 0,33 mg/kg) u manganiż (bejn 34 u 51 mg/kg) u iktar antiossidanti, kif ġej: kontenut ta' fenol (bejn 56 u 165 mg/kg). Huwa kkaratterizzat minn livelli għoljin ta' meleżitożju (bejn 4 u 11 %) u ta' erlożju. Karatteristika distintiva oħra tiegħu hija l-preżenza tal-kwerċitol (iz-zokkor tal-ġandar) u tal-kestożju fih. Karatteristika oħra tal-prodott “Strandzhanski manov med” hija li fih l-elementi tal-qtar tal-għasel tas-siġar (HDE), jiġifieri l-ispori tal-fungi, il-conidia, il-hyphae, eċċ., li jirriżultaw mill-proċess speċifiku tal-produzzjoni u tal-ħsad.
            
               Karatteristiċi tat-trab tad-dakra:
            
            Is-“Strandzhanski manov med” huwa għasel mill-qtar tal-għasel tas-siġar b'kontenut ta' trab tad-dakra ta' oriġini botanika diversa. L-għadd ta' speċijiet ta' pjanti li fih il-prodott “Strandzha” jinkludi: it-Trifolium (is-silla bajda), il-Vicia (il-ġulbiena komuni), il-Lotus (Lotus corniculatus), it-Tilia (it-tilju), l-Echium (tal-familja tal-Boraginaceae), ir-Rubus, il-Matricaria (tal-familja tal-Asteraceae), id-Daucus (Umbelliferae), il-Potentilla (Rosaceae), il-Paliurus, id-Dorycnium (tal-familja tal-Fabaceae), il-Brassicaceae, il-Clematis (Clematitis vitalba), iċ-Cistus (iċ-ċistu tal-weraq tas-salvja, iċ-ċistu roża), il-Plantago u l-Chenopodiaceae.
            Il-karatteristiċi tat-trab tad-dakra fil-prodott “Strandzhanski manov med” huma influwenzati minn pjanti speċifiċi li jinsabu fir-reġjun ta' Strandzha u li ma jinsabu mkien ieħor fil-Bulgarija. Dawn huma: l-Ophrys reinholdii, il-Verbascum bugulifolium, it-Teucrium lamiifolium, il-warda tal-weraq tar-rand, il-Hypericum androsaemum, l-iStachys thracica u l-Epimedium pubigerum. Huma influwenzati wkoll mill-flora li fadal minn speċijiet li kienu komuni fir-reġjun ta' Strandzha waqt l-Era Terzjarja, bħaċ-Cicer montbretii, l-Erica arborea, in-naspli, ħaxixet il-mikinsa, iċ-ċistu tal-weraq tas-salvja, il-Hypericum calycinum u oħrajn.
            L-okkorrenza fl-Ewropa ta' seba' minn dawn l-ispeċijiet hija limitata għar-reġjun ta' Strandzha u għall-Kawkasu: l-Ilex colchica, id-Daphne pontica, il-mirtill tal-Kawkasu, ir-Rhododendron ponticum, il-ballut ta' Strandzha, il-Veronica turrilliana u l-Quercus polycarpa.
            3.3.   
                  Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
               
            
            Fil-perjodu tal-ġbir tal-għasel mhuwiex permess li jintema' n-naħal. In-naħal jista' jintema' fir-rebbiegħa u qabel ix-xitwa, wara li jittieħed l-għasel, fi kwantitajiet meħtieġa biex tinġema' r-riżerva u jkun żgurat li l-kolonja tkun tista' tgħix tul ix-xitwa. Il-kolonji jistgħu jintemgħu biz-zokkor, bil-blokok taz-zokkor u bil-ġulepp taz-zokkor. In-naħal jista' jintema' wkoll bl-għasel li jkun ipproduċa huwa stess. Il-produtturi jridu jiżguraw li r-riżervi tax-xitwa ma jitħalltux mal-għasel iż-żejjed (“Strandzhanski manov med”).
            3.4.   
                  Passi speċifiċi tal-produzzjoni li jridu jsiru fiż-żona ġeografika ddefinita
               
            
            Il-prodott “Strandzhanski manov med” jinkiseb mill-imġiebaħ (b'mod ewlieni minn dawk li ma jinġarrux minn post għall-ieħor) fil-foresti tal-ballut tal-katina tal-muntanji ta' Strandzha, li jridu jkunu fiż-żona ġeografika ddefinita. Il-prodott “Strandzhanski manov med” jinġabar fix-xhur ta' Ġunju, Lulju u Awwissu. Il-kolonji tan-naħal iridu jibqgħu fiż-żona ġeografika ddefinita tul is-sena kollha.
            Il-prodott “Strandzhanski manov med” jiġi mmanifatturat kif deskritt hawn taħt:
            
                        1)
                     
                     
                        il-ġarr tat-tilari bix-xehed tal-għasel issiġillati għal ġol-bini;
                     
                  
                        2)
                     
                     
                        it-tneħħija tal-għatu tax-xema' minn fuq l-għasel u ċ-ċentrifugazzjoni tax-xehda;
                     
                  
                        3)
                     
                     
                        it-tisfija u t-tferrigħ f'kontenituri għall-ħżin;
                     
                  
                        4)
                     
                     
                        il-ġarr tal-kontenituri mimlijin bl-għasel għall-maħżen.
                     
                  L-istadji kollha tal-produzzjoni jridu jitwettqu fiż-żona ġeografika ddefinita biex jitħarsu l-kwalità u t-traċċabbiltà sħiħa tal-prodott.
            3.5.   
                  Regoli speċifiċi dwar it-tqattigħ, it-taħkik, l-ippakkjar, eċċ.
               
            
            Biex ikunu ggarantiti l-kwalità u t-traċċabbiltà sħiħa tal-prodott, l-għasel jiġi ppakkjat fiż-żona ġeografika ddefinita fil-punt 4, u l-piż ma għandux ikun ta' iżjed minn 1 500 g.
            Biex tkun iggarantita l-kwalità, u b'mod speċjali biex jinżammu l-karatteristiki organolettiċi, fiżiċi u kimiċi tas-“Strandzhanski manov med”, l-ippakkjar u t-tikkettar jenħtieġ li jsiru fiż-żona ġeografika ddefinita, billi waqt il-ġarr minn din iż-żona għal żona oħra tista' tinbidel il-kwalità tal-prodott minħabba żieda fit-temperatura. Jenħtieġ li l-proċessi kollha jsiru fiż-żona ġeografika biex jiġi evitat li l-għasel jitħallat ma' xi għasel ieħor li ma jkunx kopert minn din id-denominazzjoni ta' oriġini protetta, kif ukoll biex l-għasel ikun protett milli jassorbi xi rwejjaħ barranin. Il-prodott “Strandzhanski manov med” ma jridx jinġarr 'il barra miż-żona ġeografika biex jiġi ppakkjat għaliex għandu t-tendenza li jassorbi l-irtuba mill-arja, u huwa essenzjali li l-prodott ikun protett mill-umdità, billi din tħassarlu l-karatteristiki organolettiċi, fiżiċi u kimiċi tiegħu.
            Il-bejgħ bl-ingrossa tas-“Strandzhanski manov med” huwa pprojbit.
            3.6.   
                  Regoli speċifiċi dwar it-tikkettar
               
            
            —
            4.   Definizzjoni fil-qosor taż-żona ġeografika
            
            Is-“Strandzhanski manov med” jiġi prodott fil-muniċipji elenkati hawn taħt: Sozopol, Primorsko, Tsarevo, Malko Tarnovo u Sredets.
            5.   Rabta maż-żona ġeografika
            
            5.1.   
                  Speċifiċità taż-żona ġeografika
               
            
            Iż-żona ġeografika hija l-katina tal-muntanji ta' Strandzha fejn il-klima hija kontinentali umda jew oċeanika. Ir-reġjun huwa kkaratterizzat ukoll minn temperaturi moderati; ċpar frekwenti fir-rebbiegħa u fis-sajf li kultant idum sa tard filgħodu; temperaturi moderati u ħafna rtuba. Dawn il-kundizzjonijiet jgħinu biex jinħallu s-sekrezzjonijiet li jiġbru l-insetti minn fuq l-uċuħ tal-weraq. Il-fatt li ċ-ċpar huwa ħafif jgħin biex ma jintilifx is-sugu, peress li kieku ċ-ċpar ikun aktar qawwi l-qtar tas-sugu jiġbor aktar umdità, jikber u jitqal u jaqa' minn fuq il-weraq. It-taħlita ta' fatturi klimatiċi - l-irtuba marittima viċin il-muntanji mingħajr xita qawwija, u klima relattivament sħuna mingħajr temperaturi estremi, flimkien mal-qrubija tal-baħar u tal-foresti tal-ballut jipprovdu kundizzjonijiet eċċellenti għall-insetti li jipproduċu l-qtar tal-għasel tas-siġar - l-afidi (Lachnus roboris, L. pallipes, Monelliopsis caryae, Tuberculatus (Tuberculloides) querceus u T. annulatus), il-bumunqar tal-ġandar (Curculio Glandium) u t-tortriks tal-qastan (Cydia Splendana).
            Il-pożizzjoni ġeografika partikolari tal-katina tal-muntanji, qrib tliet baċiri tal-ilma ewlenin - il-Baħar l-Iswed, il-Baħar Eġew u l-Baħar ta' Marmara, flimkien mal-fatturi klimatiċi li b'hekk inħalqu - irtuba fl-arja relattivament għolja u temperaturi moderati, kif ukoll l-istorja paleontoloġika tiegħu (ma kienx hemm silġ fl-Era Kwaternarja) joħolqu kundizzjonijiet fejn jinsabu taħlitiet ta' fjuri li huma uniċi fil-kontinent. Il-moviment tal-flussi tal-arja umda mill-baħar lejn ir-reġjun ta' Strandzha huwa ffaċilitat mis-sriebet tal-muntanji ttundjati, mill-ħniedaq u mill-widien tax-xmajjar. L-ispeċijiet ta' pjanti li kienu komuni madwar l-Ewropa miljuni ta' snin ilu fl-Era Terzjarja għadhom jeżistu hawn sal-lum.
            Il-flora tar-reġjun ta' Strandzha hija differenti mill-formazzjonijiet tal-pjanti Ewropej u tixbah ħafna lill-flora Pontika tal-Kawkasu u tal-Asja Minuri, b'ħafna speċijiet li fadal mill-Era Terzjarja, u bi speċijiet endemiċi li jistgħu jiġu individwati meta jiġi analizzat l-ispettru tat-trab tad-dakra. Ir-reġjun ta' Strandzha fih bosta żoni protetti, riżervi naturali u ħabitats naturali li jagħmlu l-ambjent favorevoli għan-naħal tal-għasel u għat-trobbija tan-naħal. Is-Strandzha ġiet rikonoxxuta bħala waħda mill-ħames żoni prijoritaji għall-ħarsien tal-ambjent fl-UE, u tifforma parti min-netwerk ekoloġiku pan-Ewropew tan-Natura 2000. Il-foresti fir-reġjun huma fil-maġġoranza tagħhom foresti tal-ballut u tal-fagu, u l-iżjed speċijiet ta' ballut komuni fil-foresti huma l-Quercus petraea (il-balluta bil-fjuri sessili - 47,8 %) u l-Quercus frainetto (il-balluta Taljana/Ungeriża - 41,8 %), li jipprovdu n-nutriment lill-afidi u lill-bumunqara li jipproduċu l-qtar tal-għasel tas-siġar.
            It-tipi ta' ħamrija infertili - ħamrija lewn il-kannella u ħamrija safra - u n-nuqqas ta' attività industrijali jirrestrinġu l-kultivazzjoni tal-għelejjel agrikoli li l-fjoritura tagħhom jista' jkollha effett ħażin fuq il-kwalità tal-għasel.
            5.2.   
                  Fatturi umani
               
            
            It-trobbija tan-naħal minn dejjem kienet attività komuni fir-reġjun ta' Strandzha. Mill-qedem ilha mod li n-nies ta' hawn jaqilgħu l-għajxien tagħhom, kif jidher mill-fdalijiet tal-qolol tal-qasab li jmorru lura għal tmiem is-seklu 19 sal-lum. Min irabbi n-naħal b'mod partikolari jieħu l-passi li ġejjin biex jiżgura li jiġi prodott biss il-qtar tal-għasel tas-siġar:
            
               L-ewwel stadju
            
            In-naħal jiġbor il-qtar tal-għasel tas-siġar, primarjament mill-boskijiet tal-ballut deċidwu, jipproċessah u jipproduċi l-għasel matur: “Strandzhanski manov med”. Waqt il-perjodu ewlieni meta n-naħal ikun qed jiġbor l-ikel, iż-żidiet u/jew il-kaxxi bit-tilari tal-għasel jitqiegħdu fuq il-kaxxa tad-duqqajs biex ikun jista' jiġi sseparat l-għasel iż-żejjed.
            
               It-tieni stadju
            
            Ladarba l-għasel fix-xehda jkun immatura biżżejjed, ix-xehda tinħareġ mill-kaxxa u tittieħed fil-post fejn issir iċ-ċentrifugazzjoni.
            Wara ċ-ċentrifugazzjoni, l-għasel jiġi ffiltrat, omoġenizzat u kkjarifikat fit-tankijiet tat-tisfija għal mill-inqas 24 siegħa.
            
               It-tielet stadju
            
            L-għasel jinżamm f'kontenituri magħmulin apposta għall-ħżin ta' prodotti tal-ikel. Id-dikantazzjoni, l-ippakkjar u t-tikkettar isiru f'bini adattat nadif. L-għasel ikkristalizzat jiġi llikwifikat billi jissaħħan f'temperatura ta' mhux iktar minn 42 °C, li hija t-temperatura tal-għasel fil-kaxxa meta jinġabar. Din it-temperatura hija meħtieġa biex tkompli għaddejja l-attività dijastatika.
            5.3.   
                  Speċifiċità tal-prodott
               
            
            L-uniċità tas-“Strandzhanski manov med” hija prinċipalment dovuta għall-karatteristiċi fiżikokimiċi, għall-karatteristiċi tat-trab tad-dakra u għall-karatteristiċi organolettiċi tiegħu.
            Karatteristika waħda speċifika tas-“Strandzhanski manov med” hija l-konduttività elettrika partikolarment għolja tiegħu meta mqabbla ma' dik ta' għasel ieħor magħmul mill-qtar tal-għasel tas-siġar - din trid tkun ogħla minn 0,95 mS/cm.
            L-għasel huwa kkaratterizzat minn attività dijastatika kbira (minħabba l-kompożizzjoni għolja ta' enżimi tiegħu bħala riżultat tal-ipproċessar sekondarju li jwettqu l-afidi u l-bumunqara), u minn kontenut baxx ta' idrossimetilfurfural (HMF).
            Dawn il-karatteristiċi huma r-riżultat tal-foresti kbar tal-ballut (li huma mifruxin fuq aktar minn 70 % tar-reġjun), li, flimkien mat-temperaturi moderati u mal-irtuba għolja fl-arja, joħolqu l-kundizzjonijiet biex ikun hemm erja tas-superfiċje kbira ta' weraq, li tipprovdi ambjent tajjeb għall-afidi u għall-bumunqara. Huma l-eskrementi ta' dawn l-insetti u s-sekrezzjonijiet tal-partijiet ħajjin tal-pjanti li jinġabru min-naħal u jinbidlu f'dan l-għasel.
            L-ispettru tat-trab tad-dakra tas-“Strandzhanski manov med”, li fih ukoll it-trab tad-dakra ta' pjanti li jinsabu biss fir-reġjun ta' Strandzha (ara l-punt 3.2), jiddistingwih mill-għasel li jsir fi bnadi oħra, u dan il-fatt waħdu huwa minħabba r-rabta bejn il-prodott “Strandzhanski manov med” u l-katina tal-muntanji ta' Strandzha. Studji fuq l-ispettru tat-trab tad-dakra wasslu għad-determinazzjoni ta' markaturi ġeografiċi – speċijiet endemiċi u speċijiet li fadal mill-Era Terzjarja, li bil-preżenza tagħhom fl-ispettru tat-trab tad-dakra, jew bil-frekwenza tal-preżenza tagħhom fih, jiddeterminaw il-konfini ġeografiċi tar-reġjun ta' Strandzha.
            Huwa ta' importanza partikolari li d-doqqajs jitqiegħed fiż-żona ġeografika ddefinita matul is-sena, jiġifieri jridu jkunu ta' tip li ma jinġarrux minn post għall-ieħor.
            Il-prodott “Strandzhanski manov med” huwa iżjed skur mill-għasel magħmul min-nektar, u għandu riħa speċifika u togħma ftit iżjed aċiduża u morra minn dak it-tip ta' għasel.
            5.4.   
                  Rabta kawżali bejn iż-żona ġeografika u l-kwalità jew il-karatteristiċi tal-prodott (għal DOP) jew il-kwalità, ir-reputazzjoni jew karatteristiċi oħra speċifiċi tal-prodott (għal IĠP)
               
            
            Is-“Strandzhanski manov med” huwa prodott li huwa marbut mill-qrib mar-reġjun tal-oriġini tiegħu minħabba l-interdipendenza bijoekoloġika u l-bilanċ bejn il-popolazzjonijiet tal-afidi u tal-bumunqara li jipproduċu l-qtar tal-għasel tas-siġar, il-preżenza ta' boskijiet kbar ta' siġar tal-ballut u tal-fagu, u klima li hija tipikament moderata. Il-veġetazzjoni tal-foresti lokali tipprovdi n-nutriment għall-produtturi tal-qtar tal-għasel tas-siġar, u l-klima moderata speċifika tar-reġjun ta' Strandzha (b'biżżejjed irtuba fl-arja, temperaturi moderati u ċpar fir-rebbiegħa u fis-sajf) tiffavorixxi s-sekrezzjoni tal-qtar tal-għasel tas-siġar u l-ġbir tiegħu min-naħal. Fir-reġjun ta' Strandzha, il-foraġġ ewlieni tan-naħal fix-xhur ta' Ġunju, Lulju u Awwissu huwa l-qtar tal-għasel tas-siġar tal-ballut. Fil-perjodu meta jinġabar il-qtar tal-għasel tas-siġar fi Strandzha m'hemmx speċijiet oħra li jkunu qed jipproduċu n-nektar b'mod abbundanti fil-perjodu meta jinġabar il-qtar tal-għasel tan-nektar, bħal, pereżempju, imsaġar tal-akaċja jew tat-tilju, li kieku jnawru u jikkawżaw it-taħlit tal-għasel magħmul min-nektar mal-għasel magħmul mill-qtar tal-għasel tas-siġar. Il-kompożizzjoni tal-qtar tal-għasel tas-siġar li huwa n-nutriment tan-naħal iwassal għal kontenut ogħla ta' mikronutrijenti u ta' antiossidanti f'dan l-għasel meta mqabbel ma' dak tal-għasel magħmul min-nektar. L-intensità tal-kulur u t-togħma kemxejn aċiduża u morra tiegħu ġejjin mill-mikroflora li jkun hemm fil-qtar tal-għasel tas-siġar u miż-żmien meta jinġabar.
            L-istatus protett taż-żona naturali ta' Strandzha jfisser li ma tistax issir biedja intensiva hemmhekk, u jikkontribwixxi għall-purità tal-prodott. Il-fitoġeografija tar-reġjun ta' Strandzha hija unika fl-Ewropa. It-trab tad-dakra tal-pjanti li huma tipiċi tar-reġjun ta' Strandzha jew li jinsabu biss fih jiddistingwu l-ispettru tat-trab tad-dakra tas-“Strandzhanski manov med”. L-ispeċijiet endemiċi Pontiċi li jinsabu biss tul il-kosta tan-Nofsinhar tal-Baħar l-Iswed bejn Strandzha, il-Muntanji Pontiċi u l-Kawkasu jinkludu r-Rhododendron ponticum, id-Daphne pontica u l-Ilex colchica, u dawn jikkontribwixxu għall-karatteristiċi tat-trab tad-dakra tas-“Strandzhanski manov med”. Din il-veġetazzjoni unika tinfluwenza wkoll il-karatteristiċi organolettiċi u l-aroma tal-għasel, u dan isostni r-rabta naturali bejn l-ambjent u l-prodott.
            
               Referenza għall-pubblikazzjoni tal-Ispeċifikazzjoni tal-Prodott
            
            (it-tieni subparagrafu tal-Artikolu 6(1) ta' dan ir-Regolament)
            http://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/zayavlenie-za-znp-strandzhanski-manov-medmanov-med-ot-strandzha/